इस गल्ला कन्ने कुसै गी मत-भेद नईं होई सकदा जे डोगरी गद्य दी इन्ने तौलै ते नरोई परवरश लेई रेडियो-कश्मीर-जम्मू दा बी बड़ा हत्थ ऐ। 1948 ई० च जम्मू च रेडियो-स्टेशन बनी जाने करी डोगरी भाशा च बी केईं प्रोग्राम चालू होए। उनें प्रोग्रामें गी तोड पुजाने आस्तै ए जरूरी हा जे डोगरी कवता दे कन्ने-कन्ने डोगरी बिच क्हानियां, रेडियो नाटक, धार्मक, समाजक ते दूए साहित्यक विशें उप्पर लेख लिखे जान। इस जरूरता गी पूरा करने आस्तै, डोगरी च गद्य लखोने च बादा होआ। इस जतनै च श्री. डी. सी. प्रशान्त, श्री रामनाथ शास्त्री, श्री विश्वानाथ खजूरिया, श्री श्याम लाल शर्मा, पं. रघुनात शास्त्री ते होर केईं जने अगड़े बदे। इस चाली डोगरी भाजा च क्हानी, लेख ते रेडियो-नाटक बी लखोने शुरू होई पे।